Wes-Kaapse onderwysers word vandeesweek ingeënt | Maroela Media
Onderwysers en personeel by staats- en onafhanklike skole in die Wes-Kaap word Vrydag ingeënt. Dit sluit personeellede van distrikskantore en die hoofkantore van die Wes-Kaapse departement van onderwys in.
"Die departement is verheug dat die nasionale regering bykomende dosisse van die Johnson & Johnson (J&J)-enkeldosis-entstof kon verseker vir die onderwysbedryf. Die dosisse is goedgekeur en geoormerk vir gebruik op 25 Junie in die provinsie," het Bronagh Hammond, woordvoerder vir die departement, in 'n verklaring gesê.
Sowat 29 inentingspersele reg oor die provinsie sal gebruik word. Die departement van basiese onderwys het aangedui die Wes-Kaap sal 55 200 dosisse entstof ontvang.
Staatskole in die provinsie het reeds hul personeel, wat graag die entstof wil ontvang, geregistreer en die grootste deel van die voorbereiding is dus reeds getref, het Hammond bygevoeg. Onderwysers en personeel wat nog nie geregistreer is nie, word versoek om met hul skoolhoof kontak te maak sodat hul toestemming ingedien kan word.
Die departement sal met onafhanklike skole in verbinding tree om finale reëlings te tref.
Die Gautengse LUR vir onderwys, Panyaza Lesufi, sal Woensdag by die Rabasotho-gemeenskapsaal in Tembisa ingeënt word. Die departementshoof, senior bestuur en verteenwoordigers van verskeie vakbonde sal ook by hom aansluit.
"Die inentingsprogram in Gauteng het ten doel om sowat 125 934 werknemers by 46 persele in te ent. Dit sluit onderwysers, ondersteuningspersoneel en beamptes in," het Steve Mabona, woordvoerder van die Gautengse departement van onderwys, gesê.